Úrad vlády SR						 Na rokovanie vlády SR
Sekcia hospodárskej politiky					 dňa 18. 5. 2005
									 k číslu: 9093/2005 
									 k bodu: 7

S t a n o v i s k o

k Návrhu – Národný plán na zvýšenie bezpečnosti cestnej premávky na            II. polrok 2005 s výhľadom do roku 2010

I.

	Materiál na rokovanie vlády SR predkladá minister dopravy, pôšt a telekomunikácií na základe uznesenia vlády SR č. 1162/2004.

	Cieľom predloženého národného plánu je v súlade s Európskou dopravnou politikou do roku 2010 znížiť počet úmrtí na cestách o 50% v porovnaní s rokom 2002, t.j. zo 610 na cca 305. Stanovený cieľ by sa mal dosiahnuť splnením 74 navrhovaných opatrení, zahrnutých do 9 okruhov. Na realizáciu opatrení sa v národnom pláne predpokladá vynaložiť 18 mil. Sk zo štátneho rozpočtu v rámci limitov výdavkov dotknutých rozpočtových kapitol. V návrhu sa na tento účel odporúča vytvoriť medzirezortný program v súlade s Metodickým pokynom MF SR na usmernenie programového rozpočtovania. 

	V doložke vplyvov sa deklaruje pozitívny dopad na obyvateľov, nepriamy pozitívny dopad na životné prostredie, nulový dopad na zamestnanosť a vytvorenie predpokladu pre aktívnu účasť podnikateľskej verejnosti. 

II.

	V medzirezortnom pripomienkovom konaní bolo oslovených 28 subjektov, ktoré vzniesli 54 pripomienok. Z tohto počtu bolo 36 pripomienok akceptovaných a 18 pripomienok predkladateľ neprijal. Všetky neakceptované pripomienky mali charakter obyčajných pripomienok a ich neprijatie je vo vyhodnotení zdôvodnené. 

III.

	Predložený národný plán bol prerokovaný na Porade ekonomických ministrov vlády SR dňa 25. apríla 2005, ktorá predložený materiál zobrala na vedomie a odporučila vláde SR návrh schváliť.

	Pri prerokúvaní materiálu odporúčame vziať do úvahy niekoľko pripomienok, resp. námetov. 

	V SWOT analýze bezpečnosti cestnej premávky v podmienkach SR je medzi slabými stránkami okrem iného spomenutá aj absencia národnej stratégie bezpečnosti cestnej premávky. V navrhovaných opatreniach sa však s vypracovaním takéhoto dokumentu nepočíta (ak sa predložený materiál vníma z pohľadu predkladateľa ako strategický, potom nemá táto odrážka v slabých stránkach opodstatnenie). V predkladacej správe k návrhu na zriadenie Rady vlády SR pre bezpečnosť cestnej premávky sa na propagáciu bezpečnosti cestnej premávky uvažovalo aj s finančnou podporou z poisťovní. Predložený návrh v časti 3. Finančné nároky na realizáciu navrhovaných opatrení však počíta len s prostriedkami zo štátneho rozpočtu (18 mil. Sk). V opatreniach C. Dopravná výchova a osveta treba rátať s finančnými nárokmi aj na navrhované vytvorenie pracovných miest pre metodikov dopravnej výchovy. Zamýšľané vytváranie nových pracovných miest by sa malo premietnuť aj do 4. časti doložky vplyvov.

	Pri zvyšovaní bezpečnosti cestnej premávky, najmä z pohľadu detských účastníkov dopravy by bolo vhodné využiť aj aktivity Národného automotoklubu SR, ktorý  podpísal Európsku chartu bezpečnosti cestnej premávky a prijal záväzok odučiť 500 hodín dopravnej výchovy na základných školách 3 roky za sebou a zorganizovať na okresnej, krajskej a celoštátnej úrovni dopravno-bezpečnostnú súťaž pre deti – Na bicykli bezpečne. Zaradenie dopravnej výchovy na základných školách ako povinného, resp. povinne voliteľného predmetu (ako napr. v Rakúsku) by sa malo premietnuť aj do opatrení. Opatrenie C. 1 je formulované všeobecne a termín priebežne k ničomu nezaväzuje. 

	Do návrhu uznesenia vlády odporúčame zaradiť úlohu pre ministra dopravy, pôšt a telekomunikácií – vyhodnotiť účinnosť opatrení Národného plánu na zvýšenie bezpečnosti cestnej premávky na II. polrok 2005 s výhľadom do roku 2010, s termínom máj 2006 a každé dva roky.

	Odporúčame vláde SR predložený národný plán, s prihliadnutím na uvedené pripomienky, schváliť.

Bratislava 16. 5. 2005